Ruud van Nistelrooy

Rutgerus Johannes Martinus van Nistelrooij (vanligvis skrevet Nistelrooy; født 1. juli 1976 i Oss i Noord-Brabant) er en nederlandsk fotballtrener og tidligere fotballspiller som er hovedtrener for PSV.Han spilte i angrep for blant andre Heerenveen, PSV, Manchester United, Real Madrid, Hamburg og Málaga.


== Spillerkarriere ==
I sine barne- og ungdomsår spilte Van Nistelrooy for amatørklubben Nooit Gedacht (1981–90), før han gikk videre til Margriet (1990–91). Der spilte han én sesong, før han gikk videre til FC Den Bosch.


=== Den Bosch, SC Heerenveen og PSV Eindhoven ===
Den Bosch spilte i nederlandsk førstedivisjon, som ligger ett hakk under Eresdivisjon som er det øverste nivået. Van Nistelrooy spilte midtbane for Den Bosch, men gikk over til spissrollen mens han spilte for SC Heerenveen i 1997. I 1998, på 22-årsdagen sin, gikk han til PSV Eindhoven for over 40 millioner kroner. Van Nistelrooy besvarte tilliten ved å score 31 mål på 34 kamper i sin første sesong i PSV, og ble kåret til årets spiller i Nederland av spillerne. I sin andre sesong noterte han seg for 29 nye mål.


=== Manchester United ===

Manchester United hadde forsøkt å kjøpe Van Nistelrooy i 2000, men under trening pådro han seg en alvorlig kneskade som forhindret ham fra å spille i europamesterskapet i 2000. Han ble til slutt kjøpt i april 2001 for 19 millioner britiske pund.
I sin første sesong i Manchester United scoret Van Nistelrooy 23 ligamål på 32 kamper, og satte ny rekord ved å score i åtte Premier League-kamper på rad. Dette var tangering av Liam Whelans klubbrekord fra 1956. Han scoret 10 mål i Mesterligaen, og ble kåret til årets spiller av PFA (Professional Footballers Association).
I sesongen 2002-2003 scoret Van Nistelrooy 25 ligamål og 14 mål i europeiske turneringer, og ledet Manchester United til en ny Premier League-tittel. Dermed ble han den andre United-spiller gjennom tidene som scoret mer enn 40 mål på en sesong (Denis Law har rekorden).
Van Nistelrooy er en glimrende avslutter med stor fart, god plasseringsevne og usedvanlig god smidighet og balanse i forhold til høyden (1,88). Dette forklares ofte med hans tidligere trening som turner. I løpet av sin karriere på Old Trafford har han scoret bare ett eneste mål fra utenfor 16-meteren.
Van Nistelrooy spilte for Nederland i europamesterskapet i 2004. Han toppet målscorerlisten etter det innledende gruppespillet sammen med Englands Wayne Rooney, og var en av bare to spillere i turneringen som scoret i samtlige kamper i gruppespillet.
På slutten av sesongen 2005/2006 økte ryktene om Van Nistelrooy og et mulig salg fra Manchester United. Den nederlandske spissen fikk også beskjed om å holde seg unna Old Trafford da Manchester United og Celtic hedret Roy Keane for hans mange år i Manchester United med en testimonial 9. mai 2006.


=== Real Madrid ===
Den 28. juli 2006, med totalt 219 kamper og 150 mål for United, skrev Ruud van Nistelrooy under for Real Madrid, etter uker med spekulasjoner. Kontrakten binder ham til Real Madrid i tre år.
Van Nistelrooy kjempet i 06/07 sesongen om toppscorertittelen i Spania. Han ble den eneste spiller gjennom tidene som har klart å bli toppscorer i tre av de største ligaene i Europa.
Van Nistelrooy fikk 70 landskamper for Nederland og scoret 35 mål. Han er gift og har to barn.


== Referanser ==


== Eksterne lenker ==
Offisielt nettsted 
(en) Ruud van Nistelrooy – kategori av bilder, video eller lyd på Commons 
(en) Ruud van Nistelrooy på Internet Movie Database 
(en) Ruud van Nistelrooy hos The Movie Database 
(de) Ruud van Nistelrooy – Munzinger Sportsarchiv 
(en) Ruud van Nistelrooy – FIFA 
(en) Ruud van Nistelrooy – UEFA 
(fr) Ruud van Nistelrooy – LÉquipe 
(en) Ruud van Nistelrooy – Transfermarkt 
(en) Ruud van Nistelrooy – Transfermarkt (manager) 
(en) Ruud van Nistelrooy – national-football-teams.com 
(en) Ruud van Nistelrooy – WorldFootball.net 
(en) Ruud van Nistelrooy – Soccerbase.com 
(en) Ruud van Nistelrooy – FootballDatabase.eu 
Ruud van Nistelrooy på Twitter 
Ruud van Nistelrooy på Instagram